ለኢትዮ ሱዳን የየብስ ትራንስፖርት መጀመር መንገድ የሚጠርግ ውይይት በአዲስ አበባ ይካሄዳል
የፌዴራል ትራንስፖርት ባለስልጣን የላከልን መረጃ እንደሚያመላክተው ሁለቱን አገሮች በመንገድ ትራንስፖርት ዘርፍ ለማገናኘት የሚያስችሉ ዝግጅቶች እየተደረገ ነው።ከነገ ጀምሮ ለሁለት ቀናት በአዲስ አበባ የሚደረገው የባለስልጣኑና የሱዳን ልኡካን ቡድን ውይይትም የዝግጅቱ አካል ነው ተብሏል።በውይይቱም ሁለቱ አገራት አገልግሎት አሰጣጡንና በሚጀመርበት ሁኔታ ላይ ምክክር ይደረጋል ተብሎ ነው የሚጠበቀው።እንደ ባለስልጣኑ መረጃ ስምምነቱ በሁለቱ ሀገራት የሚወሰን ቢሆንም በኢትዮጵያ በኩል በያዝነው በጀት ዓመት ለማስጀመር ፍላጎቱ እንዳለም ተቀምጧል።በውይይቱ በሁለቱም አገራት የጉዞ መነሻ እና መዳረሻ የሚሆኑ አከባቢዎችን ለይቶ ውሳኔ ይሰጣል ተብሎ ይጠበቃል።አዲስ አበባ፣ ባህር ዳር ወይም ጎንደርን የጉዞ መነሻ በማድረግ በአማራጭነት በኢትዮጵያ በኩል መቅረቡን ያገኘነው መረጃ ያመልከታል።በአገሮቹ መካከል ለረጅም ዕድሜ ያስቆጠረውን ግንኙነታቸውን ለማሳደግና የንግድ ትስስሩንም ለማሳደግ የሚያስችል መሆኑ ታምኖበታል።የሁለቱ አገራት የንግድ፣ ኢንቨስትመንት እና የህዝብ ለህዝብ ግኑኝነት በየዓመቱ በፍጥነት እያደገ መጥቷል።በአሁኑ ወቅትም 14 ቢሊዮን ብር የሚጠጋ ካፒታል ያላቸው 289 የሱዳን ኩባንያዎች በኢትዮጵያ ተሰማርተዋል። (ኤፍ.ቢ.ሲ)